Peter Heywood

Peter Heywood (6. kesäkuuta 1772, Douglas, Mansaari – 10. helmikuuta 1831) oli Britannian kuninkaallisen laivaston upseeri, joka osallistui "Bountyn" kapinaan vuonna 1789. Lisäksi hän oli merkittävä tahitin kielen tutkija.
Varhainen elämä.
Heywood syntyi Douglasissa Mansaarella vuonna 1772. Merenkululla oli perheeessä pitkät perinteet, ja Heywood kävi St Bees School -koulua 14-vuotiaaksi asti, minkä jälkeen hän aloitti sitten uransa laivastossa "Powerful" -nimisellä aluksella.
Heywood tapasi William Bligh'n ja Fletcher Christianin Mansaarella, jossa Bligh työskenteli tullivirkailijana. Heywoodin ja Christianin perheet puolestaan olivat molemmat mansaarelaisia ja kaksikko oli sukua keskenään. Heywoodin ollessa 15-vuotias Bligh'n appi Richard Betham suositteli Heywoodia osaksi "Bountyn" miehistöä. Heywoodin perhe oli ajautunut taloudellisiin vaikeuksiin, ja Betham vetosi Bligh'hin, ettei tämä hylkäisi Heywoodia tällaisena vaikeana hetkenä.
"Bounty".
"Bountyn" tehtävänä oli noutaa leipäpuun hedelmiä Tahitilta, jotta niitä voitaisiin alkaa kasvattaa Länsi-Intiassa orjien ruuaksi. Bligh itse oli käynyt Tahtitilla jo vuonna 1776 palvellessaan James Cookin alaisuudessa. Heywood pestattiin Bountylle ylhäistön edustajana, ns. nuorena herrasmiehenä, mikä näkyi mm. siinä, että Heywood eli laivalla muiden ylempää sosiaaliluokkaa edustavien kanssa ja söi kapteenin pöydässä.
"Bountyn" lähestyessä määränpäätään välit Bligh'n ja miehistön välillä kiristyivät, mikä ilmeni tappeluina ja erimielisyyksinä.
Tahitilla.
Tahitille saavuttuaan Heywood määrättiin osaksi Christianin rantautumisjoukkoja, minkä johdosta hän oli paljon tekemisissä tahitilaisten kanssa alkaen mm. tutkia paikallista kieltä. Heywood sopeutui hyvin Tahitille ja otti mm. tautuointeja. Ylipäätään "Bountyn" miehistö eli lokoisaa elämää Tahitilla, mutta tästä huolimatta Bligh'n ja miehistön välit olivat edelleen kireät. Erityisesti Bligh ja Christian eivät tulleet enää toimeen, ja Bligh'lla oli tapana nöyryyttää Christiania julkisesti toisinaan myös ilman syytä. Kun kolme miehistön jäsentä yritti loikata laivasta, he syyttivät Christiania ja Heywoodia. Bligh'n puhutteli kaksikkoa, mutta ei todisteiden puutteessa pystynyt virallisesti syyttämään heitä mistään.
Bountyn miehistö joutui jäämään Tahitille suunniteltua pidemmäksi ajaksi. Bligh oli tyytymätön viiteen "hedonistiseen kuukauteen" Tahitilla.
Kapina.
Kolmisen viikkoa Tahitilta lähdön jälkeen, Tongan edustalla, Christian oli valmis ottamaan laivan komentoonsa Bligh'hin tyytymättömien miehistön jäsenien kanssa. Hieman aamuviiden jälkeen paikallista aikaa Bligh raahattiin sidottuna laivan kannelle. Heywood oli kapinan aikana kannen alla pitämässä vahtia, eli hänen roolinsa itse kapinassa oli vähäinen. Noin klo 10 aikaa Bligh ja 18 hänelle uskollista laskettin soutuveneellä pois laivasta ja jätettiin avomerelle vähäisin muonavaroin ja navigointilaittein. Heywood jäi laivalle, mutta kaikki laivalle jääneet eivät olleet välttämättä kapinallisia.
Bligh, joka oli vakuuttunut siitä, että Heywood oli yhtä syyllinen kuin Christian, antoi Heywoodista seuraavanlaisen kuvauksen:Merikadetti, 16-vuotias, 5 jalkaa 7 tuumaa pitkä, ihonväriltään vaalea, vaaleanruskeat hiukset, hyvin sopusuhtainen. Runsaasti tatuoitu, ja oikeassa jalassa tatuoituna Mansaarten jalat kuten kolikossa on kuvattu. Tapahtumahetkellä oli vielä keskenkasvuinen. Puhuu mansaarelaisella murteella.
Paluu Tahitille ja kiinnijääminen.
Christian yritti ensin perustaa siirtokuntaa Tubuaille, mutta palasi sitten Bountyn kanssa Tahitille saatuaan tubuailaisilta vihamielisen vastaanoton. 18. syyskuuta 1789 Heywood päätti yhdessä 15 muun miehistön jäsenen kanssa asettua Tahitille huolimatta siitä, että laivasto lähettäisi tulevaisuudessa jonkun pidättämään heidät. Heywood alkoi elämään hiljaista kotielämää pienessä talossaan Tahitilla yhdessä paikallisen naisen kanssa. Pari sai tyttären, joka jäi Heywoodin ainoaksi biologiseksi lapseksi. Lisäksi Heywood opiskeli tahitia. Seuraavan puolentoista vuoden aikana Heywood omaksui tahitilaisen kulttuurin ja alkoi ottamaan lisää tatuointeja; ei tosin siksi, että hän olisi itse niitä halunnut, vaan siksi, että ne kuuluivat paikallisten tapoihin.
Äidilleen kirjoittamassaan kirjeessä Heywood kertoo kuinka ystävällismielisen vastaanoton he saivat Tahitilla huolimatta siitä, ettei paikallisia laskettu sivistyneiksi ihmisiksi, ja että moinen oli häpeäksi kristityille.
Laivaston lähettämä Pandora-alus saapui Tahitille maaliskuussa 1791. Heywoodin kerrotaan olleen aluksen nähdessään iloinen ja menneen sitä vastaan tunnistautuakseen. Tästä huolimatta häntä kohdeltiin kuin kapinallista ja hänet pidätettiin.
Oikeudenkäynti ja tuomio.
Englantiin päästyään Heywood asetettiin syytteeseen. Hänen äitinsä yritti aluksi palkata parikin hyvää asianajajaa, mutta Heywoodin setä Thomas Pasley neuvoi tätä vastaan, koska upseeristo ei pitänyt asianajajista sotaoikeudenkäynneissä. Oikeudessa Heywoodin käytöstä pyrittiin selittämään hänen nuorella iällään. Tästä huolimatta Heywood tuomittiin kuolemaan, mutta kuningas Yrjö III päätyi armahtamaan hänet. Vielä oikeudenkäynnin aikanakin Heywood jatkoi tahitin kielen opiskelua.
Oikeudenkäynnin jälkeen Heywoodin ja Christianin perheet aloittivat kampanjan, jonka tarkoitus oli puhdistaa miesten maine ja pilata Bligh'n. Tämä onnistui niin hyvin, että kun Bligh palasi komennukselta elokuussa 1793, kansan mielipide hänestä oli hyvin negatiivinen ja laivaston johto kieltäytyi tapaamasta Bligh'ta. Bligh joutui odottamaan seuraavaa komennustaan 19 kuukautta ja menetti tuoksi ajaksi puolet palkastaan. Kertoman mukaan Bligh ei "Bountyn" kapinan jälkeen halunnut nähdä enää ainuttakaan mansaarelaista.
Myöhempi elämä.
Armahduksen saatuaan Heywood palasi laivastouralle ja palveli setänsä Pasleyn alaisuudessa. Heywoodin ura laivastossa oli kiitettävä ja hän yleni kapteeniksi vuonna 1803. Heywood eläköityi vuonna 1816. Hän kertoi joitakin vuosia oikeudenkäyntinsä jälkeen nähneen Fletcher Christianin Plymouthin kaduilla.
Heywood kuoli Lontoossa 1831. Hänet on haudattu Highgate School -koulun yhteydessä sijaitsevaan kappeliin, jonne Mansaarten viranomaiset järjestivät muistolaatan vuonna 2008. Kyseiseen tilaisuuteen osallistui mm. TV-kokkina työskentelevä Glynn Christian, joka on Fltecher Christianin lapsenlapsenlapsenlapsenlapsenlapsi.
Heywoodin kokoamasta tahitin sanastosta oli merkittävä apu länsimaalaisille lähetyssaarnaajille, kun nämä alkoivat levittämään kristinuskoa saarilla vuonna 1796.